|  |  |
| --- | --- |
| Vordingborg Kommunes  Fælles bestemmelser til nye regulativer for vandløb 2019 |  |

|  |
| --- |
|  |
| Generelle regulativbestemmelser til anvendelse i kommende vandløbsregulativer |
| vordingborg.dk |

|  |
| --- |
| **Vordingborg Kommune**  Østergårdstræde 1A  4772 Langebæk |

Fælles bestemmelser for vandløbsregulativer

Udgivet af Vordingborg Kommune 2019

Udarbejdet af: Vordingborg kommunes vandløbsråd med sekretariatsbistand fra Vordingborg Kommune

**FORORD**

Vordingborg kommunes regulativer for de offentlige vandløb er under revision. Arbejdet tager udgangspunkt i kommunes vedtagne strategier for vandløbsforvaltning, vandløbsvedligeholdelse og vandparkering.

De følgende bestemmelser bruges som udgangspunkt for regulativteksten ved udarbejdelse af kommende vandløbsregulativer i Vordingborg Kommune.

Forslagene til fælles bestemmelser er udarbejdet af Vordingborg Kommunes vandløbsråd. Vandløbsrådet består af repræsentanter fra:

Danske Vandløb

Dansk Skovforening

Sjællandske familiebrug

GEFION

Østdansk Landboforening

Danmarks Sportsfiskerforbund

DN

Friluftsrådet

Vordingborg kommune er sekretariat for vandløbsrådet.

**INDHOLDSFORTEGNELSE**

[1. Grødeskæring: 5](#_Toc1465984)

[1.1 Stressskæring af grøde 5](#_Toc1465985)

[1.2 Terminer for grædeskæring 5](#_Toc1465986)

[1.3 Force majeure 6](#_Toc1465987)

[1.4 Brinker 6](#_Toc1465988)

[1.5 Termin 6](#_Toc1465989)

[2. Sandfang 6](#_Toc1465990)

[3. Oprensning 7](#_Toc1465991)

[3.1 Termin for oprensning 7](#_Toc1465992)

[3.2 Lokale oprensninger: 7](#_Toc1465993)

[4. Vedligeholdelse af bygværker 7](#_Toc1465994)

[5. Hegn 7](#_Toc1465995)

[6. Vanding 8](#_Toc1465996)

[7. Arbejdsbælter 8](#_Toc1465997)

[8. Sejlads 8](#_Toc1465998)

[9. Beplantning 8](#_Toc1465999)

[10. Udløb fra dræn 8](#_Toc1466000)

[10.1 Placering af nye dræn 8](#_Toc1466001)

[11. Opmåling 9](#_Toc1466002)

[12. Tilsyn 9](#_Toc1466003)

De følgende bestemmelser tænkes brugt som udgangspunkt for regulativteksten ved udarbejdelse af kommende vandløbsregulativer i Vordingborg Kommune.

# Grødeskæring:

Grødeskæringen skal ske i de strømrender, som er angivet i de enkelte regulativer. Strømrenderne slås i de naturlige strømrender eller bugtede strømrender, hvor det er muligt, naturligt vil et vandløb typisk slynge sig med 5-7 gange bundbredden. Grøde uden for strømrenden slås ikke eller kun i begrænset omfang i overensstemmelse med regulativerne.

Mindre grødebanker kan efterlades i strømrenden, når disse udgøres af bløde planter, der flytter sig for vandet.

Alternativt kan strømrenden fordeles på flere parallelle render.

Strømrenden kan på nærmere angivne strækninger reduceres ned til den halve bredde i vandløb med en bundbredde op til 3 meter, hvis den nederste meter over vandløbsbunden af brinken skæres.

Dette virkemiddel konsekvensberegnes og indskrives i detailregulativet, hvis det ønskes anvendt.

Strømrenderne skæres med en tolerance på 10 cm for strømrender under 1 meter og med 10 % af bredden af strømrender på 1 meter eller mere, dog maksimalt 20 cm.

Urter med stive stængler kan slås af hensyn til miljøet i vandløbene og i overensstemmelse med de enkelte vandløbs regulativer, hvor strækninger med tæt bevoksning af stivstænglede kan udpeges til skæring ud over den generelle strømrendebredde.

Grødeskæringen udføres med en stubhøjde på maksimalt 10 cm.

Grødeskæringen udføres maskinelt eller manuelt efter vandløbsmyndighedens vurdering.

## Stressskæring af grøde

Vandløbsmyndigheden kan iværksætte stressskæring af områder med massiv opvækst af stivstænglet vegetation for at fremme et mere varieret plantesamfund på strækningen. Stressskæring vil typisk forekomme i begyndelsen af vækstsæsonen – men kan udføres uafhængigt af vedligeholdelsesterminen for vandløbet.

## Terminer for grødeskæring

Sommergrødeskæring udføres i perioden 15 maj til 15. august

Efterårsgrødeskæring udføres i perioden 1. august til 31. oktober

I vandløb med 2 årlige grødeskæringer skal der være mindst 4 uger mellem disse.

Kommunen planlægger de specifikke tidspunkter for grødeskæring inden for grødeskæringsterminen. Bredejere eller grupper af bredejere kan rette henvendelse til kommunen med forslag om ændret tidspunkt for grødeskæring inden for terminen. Kommunen foretager herefter en samlet vurdering af det bedst mulige tidspunkt for grødeskæringen.

## Force majeure

I tilfælde af ekstraordinær høj vandstand i vandløbet kan Vordingborg Kommune foretage yderligere grødeskæring ud over den ordinære vedligeholdelse beskrevet i detailregulativet, hvis kommunen skønner, at væsentlige interesser og værdier er truet af den høje vandstand, og kommunen samtidig skønner, at foretagelsen af en sådan ekstraordinær grødeskæring utvivlsomt vil kunne medvirke til effektivt at afværge denne trussel.

Bestemmelsen gælder for alle åbne vandløbsstrækninger.   
Hvis rørlagte strækninger genåbnes, vil bestemmelsen også gælde disse strækninger.

## Brinker

Urtevegetation på brinkerne skæres som udgangspunkt ikke.

Vandløbsmyndigheden har dog mulighed for under efterårsgrødeskæringen at skære den vegetation, som vandløbsmyndigheden vurderer vil være til gene for miljøet, herunder, vegetation med stive stængler som pindsvineknop, dueurt, tagrør, rød hestehov, brændenælde og andre uønskede planter kan slås både under sommergrødeskæringen og efterårsgrødeskæringen, således at græsser og andre urter kan få mulighed for at spire. Skæringen kan almindeligvis ske op til 1 meter over vandløbsbunden. Det samme gælder, hvis brinkskæringen sker som følge af en reduktion i strømrendeskæringen. Når der skæres brinkvegetation efterlades der delstrækninger til fiskeskjul.

I dybt nedskårne vandløb eller vandløbsstrækninger kan detailregulativet beskrive mulighed for at erstatte grødeskæringen under vandspejlet helt eller delvist mod skæring af den nederste meter af brinken.

## Termin

Skæring af urtevegetationen kan udføres i perioden 1. august – 31. oktober.

Bestemmelsen gælder for alle åbne vandløbsstrækninger.   
Hvis rørlagte strækninger genåbnes, vil bestemmelsen også gælde disse strækninger.

# Sandfang

Det anbefales at etablere sandfang på vandløbsstrækninger med stor materialetransport. Sandfangene tømmes af kommunen efter behov. Kommunen opfordrer bredejere langs vandløbene til at oplyse om steder, hvor der kan etableres sandfang, hvor det opgravede materiale kan oplægges hos den pågældende lodsejer.

# Oprensning

Oprensningen udføres senest, når vandløbsbunden ligger 10 cm over den regulativmæssige bund, eller når stigningen i vandspejlet overstiger de enkelte vandløbsregulativers angivelser eller kravkurver.

Der må kun renses op til regulativmæssig bund med mulighed for tolerance på 10 cm

Oprensning må kun ske i bløde eller sandede aflejringer, der graves ikke i fast bund samt faste og overhængende brinker.

Opgravet materiale oplægges så vidt muligt skiftevis på højre og venstre side af vandløbet udenfor 2 meter bræmmen. Det opgravede materiale skal herefter fjernes eller nedpløjes, så arbejdsbæltet bevares.

Bestemmelsen gælder for alle åbne vandløbsstrækninger.   
Hvis rørlagte strækninger genåbnes, vil bestemmelsen også gælde disse strækninger.

## Termin for oprensning

Oprensning kan ske i perioden fra den 1. september til den 31. oktober.

Sandfang kan oprenses efter behov uafhængig af terminer for oprensning.

## Lokale oprensninger:

I særlige tilfælde med nedskridninger m.v., som hindrer vandets løb, og som er til skade for vandløbet, kan vandløbsmyndigheden uden opmålinger og uden for den i fællesregulativet fastsatte termin foretage den nødvendige oprensning på afgrænsede vandløbsstrækninger.

Oplagt materiale for lokale oprensninger og pletoprensninger skal herefter fjernes eller nedpløjes, så arbejdsbæltet bevares.

# Vedligeholdelse af bygværker

Bygværker, der er udført af hensyn til vandløbet, vedligeholdes som dele af vandløbet. Disse bygværker er markeret i regulativets oversigt over bygværker.

Øvrige bygværker påhviler det de respektive ejere eller brugere at vedligeholde, Opsamling af slam grøde, grene m.v. ved bygværker påhviler ligeledes ejere. Vedligeholdelse skal ske så passagemulighederne for fisk og vandløbsfauna sikres eller forbedres. Udbedringer foretages fortrinsvis marts-april og september-oktober.

# Hegn

Husdyr skal holdes fra vandløbet og tilhørende skråningsanlæg med hegn. Det er tilladt at hegne for kreaturer med hegn opsat på vandløbets kronekant. I forbindelse med vedligeholdelse af vandløbet kan vandløbsmyndigheden kræve hegnet fjernet. Hegnet kræves normalt ikke fjernet, hvis det er placeret på kronekant og er under 1 meter i højden og der er etableret adgang gennem foldene langs vandløbet.

# Vanding

Vanding er tilladt med mulepumpe. Vandinger etableret i vandløbsprofilet eller pumpeanlæg til at oppumpe vandløbsvand er ikke tilladt uden forudgående godkendelse fra kommunen.

# Arbejdsbælter

Arbejdsbæltet bliver normalt ikke over 8 m bredt. Bygninger, bygværker, faste hegn, beplantninger, udgravninger og lignende anlæg af blivende art, må derfor ikke uden tilladelse anbringes nærmere øverste vandløbskant nærmere end 8 m. Træbeplantninger dog ikke nærmere end 5 m. Inden hvert års 15. august skal der være fri passage i arbejdsbæltet. Arbejdsbæltet gælder både rørlagte og åbne vandløb. Igennem sommerhusområder er arbejdsbæltet normalt ikke bredere end 4 meter.

# Sejlads

Sejlads på vandløb er ikke tilladt, med mindre andet er nævnt i det enkelte vandløbs regulativ.

# Beplantning

Træer og buske langs vandløb må ikke fjernes. Vandløbsmyndigheden beskærer træer og buske der er til hinder for vandafledningen. Der bortskæres op til 1 meter over det almindelige vandspejl, så den skyggegivende effekt bevares.

Nye træers kan plantes af vandløbsmyndigheden for at opnå skyggegivende effekt. Træerne plantes fra 2 meter bræmmen og ned til vandspejlet.

Etablering af skyggegivende vegetation ændrer ikke ved kravene til vandløbets skikkelse eller vandføringsevne. Kommunen imødeser derfor et øget arbejde med vedligeholdelse og tilpasning af den skyggegivende beplantning i takt med at denne vokser til.

Lodsejer kan foretage lodret beskæring imod marken uden for bræmmearealet, hvis træerne generer driften af arealet.

# Udløb fra dræn

Udløb fra drænledninger skal udføres og vedligeholdes således, at de ikke gør skade på vandløbets skråninger

Ejere af drænudløb har pligt til selv at sikre afvanding fra drænudløb ved selv at foretage frigravning med håndredskaber. Drænudløb skal desuden friholdes af bredejer ved slåning eller manuel gravning af afløbsrender i brinkfødder.

## Placering af nye dræn

Nye dræn- og spildevandsudløb må ikke placeres dybere end 10 cm over den regulativmæssige bund, eller, hvor der er tale om vandføringsregulativer, 10 cm over den faste bund.

# Opmåling

Vandløb med regulativmæssige krav til skikkelsen opmåles efter behov. Ved lodsejers tvivl om overholdelse af vandløbets skikkelse meldes dette til vandløbsmyndigheden, som vurderer om vandløbet skal opmåles på baggrund af en konkret måling med GPS-udstyr. Lodsejer har lov til at være tilstede ved pejlingen. Opmålingen skal følge opmålingsstandarden. Lodsejere kan opfordre til kontrolopmåling af kortere eller længere strækninger, hvor der er konstateret mulige problemer. Strækninger med under 0,5 promille kan kræves opmålt mindst hvert femte år. Øvrige strækninger kan kræves opmålt hver tiende år. Disse strækninger fremgår af detailregulativet.

# Tilsyn

Vandløbsmyndigheden fører tilsyn med vedligeholdelsen af vandløbet ved gennemgang af arbejdet på stikprøvebasis. Færdigmeldinger fra vandløbsentreprenører vises på kommunens hjemmeside. Bredejere kan herefter indmelde evt. utilstrækkeligt vedligeholdte strækninger med henblik på kommunens gennemgang af disse. Bredejere eller vandløbslag kan deltage i tilsynet efter henvendelse til kommunen.

|  |
| --- |
| **Vordingborg Kommune**  Postboks 200  Østergårdstræde 1A  4772 Langebæk  Tlf. 55 36 36 36 |